作者：杨元亨
词牌/韵律：沁园春

paragraphs: 一棹横江，问讯盟鸥，太守谓谁。
道皇华使者，光风洒落。
元宵三五，乐与民俱。
宝榼金鞯，玉梅钗燕，斗鸭阑干花影嬉。
人迎笑，似玉京春浅，长是灯时。
风流不减人知。
算岳牧词人谁似之。
把南楼风月，渚宫丘壑，竹西歌舞，行乐濡须。
万斛金莲，满城开遍，朵朵留迎学士归。
明年宴，看柑传天上，月在云西。